Mažasis Hantelio ūkas
Mažasis Hantelio ūkas (M76, Mesjė 76) – planetiškasis ūkas, esantis Persėjo žvaigždyne. Atstumas iki šio ūko yra 2500 šviesmečių. Objektas dar žymimas NGC 650 ir NGC 651 numeriais. Jo regimasis ryškis yra 12. Tai vienas iš keturių planetiškųjų ūkų, įtrauktų į Mesjė katalogą. Šį ūką 1780 m. aptiko astronomas Pierre Méchain. Jei pakankamai tamsu, Mažojo Hantelio ūką įmanoma įžvelgti pro žiūronus, tačiau dėl blyškumo ir nedidelio dydžio jį stebėti gana sudėtinga. Norint įžiūrėti dvilypę šio ūko struktūrą, reikalingas 8 colių ar didesnis teleskopas.